**Blizzard Entertainment** on yhdysvaltalainen videopelien kehittämiseen ja julkaisuun keskittynyt yritys. Yhtiön päämaja sijaitsee Kalifornian Irvinessä.

Historia
--------

Blizzard Entertainmentin perustivat Michael Morhaime, Allen Adham ja Frank Pearce vuonna 1991 nimellä *Silicon & Synapse*. Yhtiö kehitti pelejä, kuten *Rock & Roll Racing* ja *The Lost Vikings* (julkaisijana Interplay Productions). Vuonna 1994 levittäjä *Davidson & Associates* osti Blizzardin 6,75 miljoonalla dollarilla. Vain vähän myöhemmin Blizzard julkaisi läpimurtopelinsä Warcraftin.

Blizzard on tämän jälkeen vaihtanut omistajaa useita kertoja: CUC osti Davidson & Associatesin vuonna 1996, ja CUC yhdistyi HFS Corporationin kanssa muodostaakseen Cendant Softwaren vuonna 1997. Vuonna 1998 Cendant, myös Blizzard, myytiin ranskalaiselle julkaisijalle Havasille, joka oli ranskalaisen Vivendin omistuksessa. Activision, Vivendi Games sekä Vivendin omistama Blizzard Entertainment yhdistyivät maailman suurimmaksi videopelijulkaisijaksi vuonna 2008. Tämä sai nimekseen Activision Blizzard.

Vuonna 2016 julkaistu *Overwatch* on kahdeksas miljardin dollarin myyntiin yltänyt peli.

Alkuvuodesta 2019 tuloksen julkistamisen jälkeen Activision-Blizzard ilmoitti irtosanovansa noin kahdeksansataa 9600 työntekijästään. Irtisanomiset kohdistuivat lähinnä Blizzardiin.

Heinäkuussa 2021 Kalifornian osavaltion oikeudenmukaisen työllistämisen ja asumisen viranomaiselin (DFEH) nosti Activision-Blizzardia vastaan oikeuskanteen vuosia jatkuneesta työsyrjinnästä ja seksuaalisesta häirinnästä Blizzardilla, erityisesti naistyöntekijöitä kohtaan. DFEH tutki tapausta kahden vuoden ajan, jolloin monet Blizzardin naistyöntekijät toivat esille lukuisia työsyrjintään ja seksuaaliseen ahdisteluun liittyviä tapauksia. Muun muassa naisille oli maksettu vähemmän palkkaa kuin samoissa asemissa oleville miestyöntekijöille, naisia kourittiin ja miehet jopa vitsailivat naisten kuullen raiskaamisesta. Raskauttavin ilmennyt tapaus DFEH:n tutkinnassa oli, että eräs Blizzardin naistyöntekijä teki työmatkalla itsemurhan ahdistelun seurauksena. Raskauttavaa oli myös, että Blizzardin johtohenkilöstö ja henkilöstöosasto tiesivät työsyrjinnästä ja seksuaalisesta ahdistelusta, mutta eivät koskaan puuttuneet asiaan. Pian kanteen julkistuksen jälkeen monet Blizzardin johtohahmoista, muun muassa puheenjohtaja J. Allen Brack, lähtivät Blizzardilta.

Blizzardin kaikki pelit suljettiin Kiinassa 23. tammikuuta 2023. Blizzard ja kiinalainen julkaisija NetEase eivät päässeet sopimukseen lisenssiehdoista.

Microsoftin hankittua Activision-Blizzardin Microsoftin toimitusjohtaja Phil Spencer ilmoitti, että Blizzardin nimeämätön selviytymispeli perutaan. Joitakin työntekijöitä siirretään Blizzardin muihin projekteihin ja 1900 työntekijää irtisanotaan. Irtisanomiset vaikuttavat myös Xbox- ja ZeniMax Media -liiketoimintoihin.

Videopelit
----------

|  |  |
| --- | --- |
| Huomattavia videopelejä:* *The Lost Vikings* (1992)
* *Rock & Roll Racing* (1993)
* *Blackthorne* (1994)
* *Warcraft: Orcs & Humans* (1994)
* *The Lost Vikings II* (1995)
* *Titan* (peruutettu)
* *Hearthstone* (2014)
* *Heroes of the Storm* (2015)
* *Overwatch* (2016)
* *Overwatch 2* (2022)
 | Huomattavia pelisarjoja:* *Diablo*
* *StarCraft*
* *Warcraft*
 |

Lähteet
-------

1. 1 2 3 4  Company Profile Blizzard Entertainment.  Arkistoitu 16.1.2013. Viitattu 3.6.2013. (englanniksi)
2. ↑  About Blizzard Entertainment Blizzard Entertainment. Viitattu 3.6.2013. (englanniksi)
3. ↑  Takahashi, Dean: Technology Los Angeles Times. Viitattu 25.9.2020. (englanniksi)
4. ↑  Bagli, Charles: $11 Billion Merger Plan Would Join HFS and CUC The New York Times. Viitattu 25.9.2020. (englanniksi)
5. ↑  Jebens, Harley: CUC Gets Renamed GameSpot. Viitattu 25.9.2020. (englanniksi)
6. ↑  Cendant Sells Software Unit Wired. Viitattu 25.9.2020. (englanniksi)
7. ↑  Vivendi and Activision to Create Activision Blizzard - World's Largest, Most Profitable Pure-Play Video Game Publisher *activision.com*.  Arkistoitu 18.6.2020. Viitattu 25.9.2020. (englanniksi)
8. ↑  ‘Overwatch’ Sales Reach One Billion Dollars in Just Under a Year *heavy.com*. Viitattu 20.5.2017.
9. ↑  Blizzard, the creator of 'Overwatch' and 'Hearthstone,' is having a big round of layoffs *nordic.businessinsider.com*.
10. ↑  World of Warcraft -pelin kehittäneen yhtiön johto sulki silmät työntekijöiden raiskausvitseiltä – miksi pelialalla kytee seksismiä? *yle.fi*.  28.7.2021. Yle. Viitattu 23.9.2021.
11. ↑  Ash Parrish: Blizzard will suspend World of Warcraft in China because of licensing dispute *theverge.com*.  17.11.2022.  (englanniksi)
12. ↑  Scharon Harding: Microsoft cancels Blizzard survival game, lays off 1,900 *arstechnica.com*.  25.1.2024. Viitattu 28.1.2024. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Blizzard Entertainment**.
* Blizzardin kotisivut